Diari Oficial de la Generalitat Valenciana


Sumari del DOGV 6030, del 08-06-2009 (2009/6413)

RESOLUCIÓ d'1 de juny 2009, de la presidenta de Consell Valencià de l'Esport, per la qual es convoquen les subvencions destinades a entitats sense ànim de lucre de la Comunitat Valenciana que promocionen la integració dels col·lectius més desafavorits a través de l'esport, i s'aproven les bases per les quals se'n regula la concessió.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6030

Data del DOGV
:   08-06-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/6413


Data del document
:   05-05-2009

Organisme emissor
:   Consell Valencià de l'Esport

Tipus de document
:   Resolució

Descriptors 

:   * Consell Valencià de l'Esport
    * ajuda pública
    * esport
    * suport econòmic

RESOLUCIÓ d'1 de juny 2009, de la presidenta de Consell Valencià de l'Esport, per la qual es convoquen les subvencions destinades a entitats sense ànim de lucre de la Comunitat Valenciana que promocionen la integració dels col·lectius més desafavorits a través de l'esport, i s'aproven les bases per les quals se'n regula la concessió. [2009/6413]
L'article 49.1.28 de l'Estatut d'Autonomia de la Comunitat Valenciana establix que la Generalitat té competència exclusiva en matèria d'esport.
La Llei 4/1993, de 20 de desembre, de la Generalitat, de l'Esport de la Comunitat Valenciana, establix en l'article 2 que les administracions públiques garantiran l'accés a l'activitat fisicoesportiva. L'article 3 enumera, entre les línies generals d'actuació de la política esportiva de la Generalitat, la promoció de l'esport per a tots, com a forma de crear hàbits socials entre la població, prioritzant l'atenció sobre les zones i els col·lectius menys afavorits. Així mateix, segons l'article 21, la Generalitat ostenta la competència de la promoció d'activitats esportives dirigides a tots els sectors de la societat.
En compliment d'estos preceptes, el Consell Valencià de l'Esport ha establit com a nova línia d'actuació per a l'any 2009 el foment de la integració dels col·lectius més desafavorits a través de l'esport.
Per al desenvolupament d'este objectiu d'integració, la Conselleria de Cultura i Esport, a través del Consell Valencià de l'Esport, ha establit el present règim d'ajudes, que s'ajustarà als criteris de concurrència, publicitat i objectivitat en la seua concessió.
En virtut d'això, i fent ús de les competències assignades en la Llei 3/2006, de 12 de maig, de Creació del Consell Valencià de l'Esport, i el Decret 170/2006, de 17 de novembre, del Consell, pel qual s'aproven els seus estatuts, i d'acord amb el que establix el Text Refós de la Llei d'Hisenda Publica de la Generalitat Valenciana, aprovat pel Decret Legislatiu de 26 de juny de 1991, resolc:
Primer
Convocar la concessió de subvencions a entitats sense ànim de lucre de la Comunitat Valenciana que realitzen actuacions i projectes que promocionen la integració dels col·lectius més desafavorits a través de l'esport.
Segon
L'import global màxim destinat a atendre les subvencions a què es referix esta resolució és de 30.000 euros, amb càrrec al capítol IV, línia T7650000, dels pressupostos del Consell Valencià de l'Esport per a l'any 2009.
Tercer
Aprovar les bases per les quals es regula la convocatòria de subvencions destinades a entitats sense ànim de lucre de la Comunitat Valenciana que promocionen la integració dels col·lectius més desafavorits a través de l'esport, que figuren com a annex I de la present resolució.
Quart
Les ajudes a què es referix la present convocatòria no requerix notificació a la Comissió Europea pel fet de no complir els requisits de l'article 87 del TCE segons el Decret 147/2007, de 7 de setembre, ja que no suposen cap avantatge econòmic perquè les entitats a què van dirigides les subvencions no exercixen activitats econòmiques en què puguen oferir béns o servicis en el mercat; per això no hi ha la possibilitat de falsejament de la competència.
Disposició final única
La present resolució produirà efecte l'endemà de la publicació en el Diari Oficial de la Comunitat Valenciana.
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i en els articles 10, 14 i 46 de la Llei reguladora de la Jurisdicció Contenciosa Administrativa, contra la present resolució, que posa fi a la fia administrativa, es podrà interposar un recurs potestatiu de reposició o bé, directament, un recurs contenciós administratiu en els terminis i davant dels òrgans que s'indiquen a continuació:
a) El recurs potestatiu de reposició haurà d'interposar-se davant de la consellera de Cultura i Esport i presidenta del Consell Valencià de l'Esport, en el termini d'un mes a comptar des de l'endemà de la publicació de la present resolució en el Diari Oficial de la Comunitat Valenciana, excloses les administracions públiques, de conformitat amb el que disposa l'article 44.1 de la Llei 29/1998, de 13 de juliol, reguladora de la Jurisdicció Contenciosa Administrativa.
b) El recurs contenciós administratiu haurà d'interposar-se davant del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la publicació de la present resolució en el Diari Oficial de la Comunitat Valenciana.
València, 1 de juny de 2009.- La consellera de Cultura i Esport i presidenta del Consell Valencià de l'Esport, p. d. (Resolució 29.12.2006, DOCV núm. 5435), la secretària autonòmica d'Esport i vicepresidenta del Consell Valencià de l'Esport: Niurka Montalvo Amaro.
ANNEX I
Bases per les quals es regula la convocatòria de subvencions destinades a entitats sense ànim de lucre de la Comunitat Valenciana que promocionen la integració dels col·lectius més desafavorits a través de l'esport.
Primera. Beneficiaris
Podran sol·licitar estes subvencions les entitats públiques o privades que complisquen els requisits següents:
1.1. Estar legalment constituïda i inscrita en el registre públic de la Comunitat Valenciana corresponent i no tindre ànim de lucre.
1.2. Tots aquells altres requisits que establix l'article 13 de la Llei 38/2003, de 17 de novembre, General de Subvencions.
Segona. Objecte i aplicació de les subvencions
Les subvencions objecte d'esta convocatòria tindran com a finalitat donar suport a actuacions i projectes d'entitats que promocionen la integració dels col·lectius més desafavorits a través de l'esport, excloent-hi la participació en competicions oficials.
A l'efecte de la present convocatòria es consideren col·lectius desafavorits aquells que patixen discriminació per raó de raça, sexe o origen social, nacional o ètnic.
Tercera. Sol·licituds i documentació
3.1. Les sol·licituds es realitzaran per mitjà d'una instància dirigida al Consell Valencià de l'Esport, segons el model que figura com a annex II de la present resolució. En el cas que una mateixa entitat tinga programada més d'una activitat, podrà sol·licitar subvenció individualitzada per a cada projecte.
3.2. La instància s'acompanyarà de la següent informació i documentació:
3.2.1. Fotocòpia compulsada de la inscripció de l'entitat en el registre públic de la Comunitat Valenciana corresponent o bé certificat del registre on es trobe inscrita en el qual s'especifique la data d'inscripció i la situació actual. Els clubs o entitats esportives que estiguen inscrits en el Registre d'Entitats Esportives de la Comunitat Valenciana hauran d'indicar únicament el número oficial de registre.
3.2.2. Projecte de l'activitat en què s'especifique, com a mínim, el nombre de participants, lloc, programa amb dates, horaris i instal·lacions, així com dades d'identificació del responsable de l'activitat.
3.2.3. Pressupost d'ingressos i despeses signat pel president o presidenta de l'entitat en què es detallen les despeses de l'activitat per concepte i import, així com els ingressos previstos.
3.2.4. Fitxa de manteniment de tercers (dades bancàries), segons el que establix l'Orde de la Conselleria d'Economia, Hisenda i Ocupació, de 15 de febrer de 2005 (DOCV de 4 de març de 2005), per mitjà d'imprés normalitzat.
3.2.5. Documentació acreditativa de que es troben al corrent de les seues obligacions tributàries i davant de la Seguretat Social, per mitjà de certificat referit al moment de la finalització del termini de presentació de sol·licituds, en la forma establida en l'Orde de 30 de maig de 1996, de la Conselleria d'Economia i Hisenda (DOCV núm. 2775, de 21.06.96).
Per a la complimentació el beneficiari podrà:
- Autoritzar expressament al Consell Valencià de l'Esport per a demanar davant dels òrgans competents les dades expressives d'estar al corrent en el compliment de les obligacions tributàries (estatals i autonòmiques) i davant de la Seguretat Social, per mitjà de la complimentació de l'apartat D de la sol·licitud de subvenció.
- En el supòsit de no-autorització, el beneficiari haurà de presentar un certificat del seu compliment, a excepció d'allò que disposa el punt 3.3.
3.2.6. Declaració de no estar incurs en cap de les prohibicions per a obtindre la condició de beneficiari, establides en l'article 13 de la Llei 38/2003, de 17 de novembre, General de Subvencions. Esta declaració està inclosa en l'apartat C de la sol·licitud de subvenció.
3.3. No serà necessària la presentació dels documents requerits en els punts 3.2.4, 3.2.5 i 3.2.6 quan ja s'hagen presentat, dins del mateix exercici econòmic, davant del Consell Valencià de l'Esport en compliment d'esta o similar convocatòria de subvencions, sempre que s'indique expressament en quina convocatòria han sigut presentats i que els certificats estan vigents en eixe moment.
3.4. A més de la informació i documentació assenyalada en el punt 3.2, el Consell Valencià de l'Esport podrà demanar qualsevol altra que considere necessària per al millor coneixement i comprensió de l'aplicació de la subvenció.
3.5. Les sol·licituds, juntament amb la documentació requerida en l'apartat 3.2, podran presentar-se en el Registre del Consell Valencià de l'Esport (carrer del Professor Beltrán Báguena, 5, 3a), en el de les delegacions territorials d'Alacant (carrer de Jaime Segarra, 4, 6, entresòl), Castelló de la Plana (avinguda del Mar, 23) i València (carrer de les Avellanes, 14, 2n, G), o en qualsevol dels llocs a què es referix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
En cas d'enviament per correu, la presentació de la documentació a l'oficina de Correus corresponent haurà de fer-se d'acord amb el que disposa l'article 31 del Reial Decret 1829/1999, de 3 de desembre, en sobre obert, a fi que l'exemplar destinat al Consell Valencià de l'Esport siga datat i segellat abans de ser-ne dipositat.
Quan la sol·licitud no es presente en cap dels registres dependents del Consell Valencià de l'Esport, es recomana remetre per fax, al número 084280504, una còpia de la sol·licitud presentada.
3.6. El termini de presentació de sol·licituds, juntament amb la documentació requerida en l'apartat 3.2, finalitzarà el 30 de juny de 2009. No s'admetran les sol·licituds presentades transcorregut el dit termini.
3.7. En la sol·licitud s'indicaran totes aquelles subvencions o ajudes que s'hagen sol·licitat o hagen sigut atorgades per altres administracions o ens públics o privats.
3.8. Quan la sol·licitud no complisca els requisits o falte algun document complementari dels exigits, es requerirà als interessats perquè ho esmenen en el termini de 10 dies, amb indicació que, si així no ho feren, se'ls considerarà per desistits de la seua sol·licitud, amb la resolució prèvia dictada a este efecte.
Quarta. Valoració de les sol·licituds i resolució del procediment
4.1. L'òrgan competent per a l'ordenació i instrucció del procediment serà el Servici de Promoció Esportiva i Activitats Nàutiques del Consell Valencià de l'Esport.
4.2. Per a l'estudi i valoració de les sol·licituds presentades es constituirà una comissió tècnica d'avaluació formada per tres membres designats per la vicepresidenta del Consell Valencià de l'Esport. Esta comissió podrà demanar la col·laboració i l'assessorament tècnic d'altres departaments de la Generalitat amb competències sobre polítiques dirigides a la cobertura de les necessitats personals o socials derivades de situacions de dependència, desigualtat o exclusió social.
4.3. Una vegada constituïda la comissió, esta procedirà a l'estudi i valoració de les sol·licituds comprovant el compliment dels requisits de les bases i tenint en compte per a la concessió de les subvencions els criteris següents:
a) Projecte tècnic: programació i duració de l'activitat.
b) Projecte que fomente la integració dels sectors a què es referix la present convocatòria.
c) Experiència general de l'entitat organitzadora i experiència específica en activitats d'integració a través de l'esport.
d) El major àmbit de l'activitat programada: local, autonòmica o nacional.
e) Equilibri i ordenació del pressupost d'ingressos i despeses, aportació d'altres entitats o patrocinadors, etcètera.
f) Projecte que promoga la participació conjunta en les activitats de nacionals d'estats membres de la Unió Europea i nacionals d'altres països no comunitaris.
4.4. La comissió avaluadora establirà una prelació entre les sol·licituds presentades per mitjà de la seua comparació, atenent els criteris de valoració fixats i adjudicant només aquelles que hagen obtingut major valoració fins a l'esgotament del crèdit pressupostari consignat a este efecte.
4.5. La comissió avaluadora podrà proposar limitar el nombre de subvencions per entitat en el cas que es considere necessari, amb l'objectiu de fer més equànime el repartiment de les subvencions entre els beneficiaris.
4.6. Una vegada avaluades les sol·licituds, la comissió emetrà un informe en què es concretarà el resultat de l'avaluació i correspondrà al Servici de Promoció Esportiva i Activitats Nàutiques, com a òrgan instructor, elevar la proposta de concessió o desestimació a la vicepresidenta del Consell Valencià de l'Esport.
4.7. La vicepresidenta del Consell Valencià de l'Esport resoldrà la concessió o denegació de les sol·licituds presentades en el termini màxim de sis mesos, a comptar de l'endemà de publicació de la present resolució de convocatòria en el Diari Oficial de la Comunitat Valenciana. Les sol·licituds sobre les quals no es dicte una resolució expressa dins del termini indicat s'entendran denegades.
4.8. El Consell Valencià de l'Esport notificarà als interessats la resolució de concessió o denegació de les sol·licituds presentades. La resolució es publicarà així mateix en el Diari Oficial de la Comunitat Valenciana d'acord amb allò que s'ha establit per l'article 18.1 de la Llei 38/2003, de 17 de novembre, General de Subvencions.
Quinta. Obligacions dels beneficiaris
Les entitats beneficiàries de les subvencions estan obligades a:
5.1. Mantindre's en la situació que legitima la seua concessió i complir la finalitat de la subvenció concedida.
5.2. Justificar davant del Consell Valencià de l'Esport el compliment dels requisits i condicions, així com la realització de l'activitat i el compliment de la finalitat que determinen la concessió o gaudi de la subvenció.
5.3. Sotmetre's a les actuacions de control financer que corresponen a la Intervenció General i a la Sindicatura de Comptes en relació amb les subvencions i ajudes concedides.
5.4. Comunicar al Consell Valencià de l'Esport l'obtenció d'altres subvencions, ajudes, ingressos o recursos que financen les activitats subvencionades. Esta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.
5.5. Acreditar, amb anterioritat a dictar-se la proposta de resolució de concessió, que es troba al corrent en el compliment de les seues obligacions tributàries i davant de la Seguretat Social, en la forma establida en l'apartat 3.2.5, i sense perjuí del que establix la disposició addicional dihuitena de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
5.6. Disposar dels llibres comptables per a garantir l'adequat exercici de les facultats de comprovació i control.
5.7. Conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control.
5.8. Adoptar les mesures de difusió contingudes en l'apartat 4 de l'article 18 de la Llei 38/2003, de 17 de novembre, General de Subvencions.
5.9. Procedir al reintegrament dels fons percebuts en els supòsits previstos en l'article 37 de la Llei 38/2003, de 17 de novembre, General de Subvencions.
Participar o assistir a actes i activitats esportives a sol·licitud del Consell Valencià de l'Esport en la forma que s'acorde i considerant que no afecte el normal desenvolupament de les activitats pròpies de l'entitat esportiva.
Sexta. Modificació de la resolució de concessió
6.1. L'import de la subvenció concedida en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada.
6.2. Tota alteració en les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats podrà donar lloc a la modificació de la resolució de la concessió.
6.3. Així mateix, podrà ser motiu de modificació de la subvenció concedida no realitzar l'activitat objecte de subvenció en la seua totalitat.
Sèptima. Procediment de pagament, forma i termini de justificació
7.1. Una vegada comunicada la resolució de la concessió de la subvenció a l'interessat, el lliurament d'esta es produirà d'una sola vegada, a la finalització de l'activitat subvencionada i amb la justificació prèvia documental de les despeses corresponents a la realització de l'activitat objecte de la subvenció concedida.
7.2. Per al cobrament de la subvenció els beneficiaris hauran de presentar la documentació següent:
a) Una memòria d'actuació justificativa del compliment de les condicions imposades en la concessió de la subvenció amb indicació dels punts següents: entitat, títol del projecte, localització, període d'execució, resum econòmic, actuacions realitzades, desviacions respecte dels objectius previstos i la seua justificació, conclusions.
b) Una relació classificada de les despeses de l'activitat, amb indicació del creditor i del document, el seu import, data d'emissió i, si és el cas, data de pagament. S'indicarà, en document a banda, quines d'estes despeses són finançades amb la subvenció concedida pel Consell Valencià de l'Esport.
c) Un detall d'altres ingressos o subvencions que hagen finançat l'activitat subvencionada, amb indicació de l'import i la seua procedència.
7.3. El Consell Valencià de l'Esport comprovarà, a través de les tècniques de mostratge que es determinen en funció de la quantia de la subvenció, els justificants que crega oportuns de la despesa efectuada i del tipus de projecte, i per tant, podrà requerir al beneficiari la remissió dels justificants de despesa seleccionats.
7.4. Els justificants integrants de cada compte justificatiu hauran de complir els requisits establits en el Reial Decret 1496/2003, de 28 de novembre (BOE de 29.11.03).
7.5. Queden exclosos de la possibilitat de la seua justificació amb fons procedents de la subvenció del Consell Valencià de l'Esport les despeses ocasionades per:
- Adquisició d'immobilitzat.
- Adquisició de béns destinats a la venda.
- Aportacions a sistemes complementaris de pensions.
- Tributs (excepte l'IVA no repercutit).
- Multes i recàrrecs per pròrroga i constrenyiments imposats per qualsevol administració pública.
- Els bitllets emesos i no utilitzats.
- Despeses extres d'hotel.
- Despeses socials (beques, primes per contractes d'assegurances de vida, etc.), excepte la quota a la Seguretat Social i la resta de cotitzacions socials.
- Despeses financeres.
- Indemnitzacions per acomiadament.
- Indemnitzacions per raó de servici que superen les quanties exceptuades de gravamen establides en la legislació vigent del IRPF.
- Bestretes reintegrables.
- Despeses sumptuàries.
7.6. El termini de justificació finalitzarà el 30 d'octubre de l'any 2009.
Octava. Reintegrament de les subvencions
Procedirà el reintegrament de les quantitats percebudes i l'exigència de l'interés de demora des del moment del pagament de la subvenció en els casos següents:
- Incompliment de l'obligació de justificació.
- Obtenció de la subvenció sense reunir les condicions requerides.
- Incompliment de la finalitat per a la qual va ser concedida la subvenció.
- Incompliment de les condicions imposades als beneficiaris amb motiu de la concessió de la subvenció.
- Igualment, en el supòsit previst en la base 5.1.3, quan la subvenció principal siga de la Generalitat, procedirà el reintegrament de l'excés obtingut sobre el cost de l'activitat exercida.
- Així com en tots aquells casos que s'establixen en el capítol I del títol II de la Llei 38/2003, de 17 de novembre, General de Subvencions.
Els supòsits de reintegrament s'establixen sense perjuí dels casos en què procedisca incoar un expedient sancionador d'acord amb el que establixen els articles 52 i següents de la Llei General de Subvencions.
Novena. Normativa aplicable
En tot allò no previst en esta resolució, els beneficiaris es sotmetran al que establix la Llei 38/2003, de 17 de novembre, General de Subvencions, al Reial Decret 887/2006, de 21 de juliol, pel qual s'aprova el Reglament de Subvencions, al Text Refós de la Llei d'Hisenda Pública de la Generalitat Valenciana i a la Llei de Pressupostos de la Generalitat Valenciana per a l'exercici 2009.